Chyum Mungga Daw (1) - Pru mat wa ai laika 34: 4-6, 8-9
Ya hti na gaw, Pru mat wa ai Laika hta na rai nga ai.
Mawshe gaw dai lungpa lahkawng hpe lang let, Madu shi hpe hkang ai hte maren, Sina bum de lung wa ai. Madu mung sumwi hta yu hkat wa nna, dai yang e Mawshe hte rau tsap nga ai.
Mawshe gaw Madu a mying hpe shaga wu ai rai nna, Madu shi a man e lai wa let, Madu gaw, matsan dum ai hte n-gaw awai ai myit rawng ai Karai Kasang rai nga ai: myit galu nga nna, sumnung shingdi ai hte, kangka ai hte hpring ai Karai Kasang rai nga lu ai, nga nna tsun dan wu ai. Shaloi Mawshe gaw gum dagup nna nawku let, Madu e, na a man e myiman pa ni ai rai yang gaw, Madu anhte rau sa wa ga law. Ndai amyu gaw masin ja ai amyu rai nga ti mung, anhte a shut hpyit mara ni hpe dat kau ya nna, anhte hpe na a sali wunli shatai da ya mi law, ngu nna hpyi wu ai.
Ya hti ai gaw, Karai Kasang a Mungga rai nga ai.
Chyum Mungga Daw (2) - 2 Korinhtu 13: 11-13
Ya hti na gaw Korinhtu masha ni hpang de San Pawlu shagun dat ai Laika Lahkawng hta na rai nga ai.
Hpu nau ni e, Kabu gara nga mu; hkum hkum tsup tsup nga nga na shakut nga mu; myit hkrum myit ra, ngwi pyaw simsa ai hku nga nga mu; shaloi, tsawra hte ngwi pyaw simsa ai lam a npawt daju, anhte a Karai Kasang nanhte hte rau a nga nga na ra ai. Chyoi pra san pra ai myit hte shada da shakram ya mi. Chyoi pra ai ni yawng mayawng nanhte hpe shakram dat ma ai.
Madu Yesu Hkristu a chyeju, Karai Kasang a tsawra ai hte, Chyoi pra ai Wenyi hte hkau ai gaw nanhte hte rau nga nga u ga law.
Ya hti ai gaw, Karai Kasang a Mungga rai nga ai.
Kabu Gara Shiga - Yawhan 3: 16-18
Ya hti na gaw, Yawhan a laika hta na Kabu Gara Shiga rai nga ai.
Yesu gaw Nikodemu hpe tsun wu ai gaw: Karai Kasang a Kasha hpe kam sham ai ni yawng hte gaw, hten bya n hkrum ai sha, htani htana asak lu la mu ga nga, Karai Kasang gaw shi a Kasha Shingtai hpe jaw kau ai du hkra, mungkan ga hpe tsawra wu ai. Mungkan ga hpe tara dara u ga nga nna, Karai Kasang gaw dai Kasha hpe shangun dat wu ai n rai; mungkan ga gaw shi a marang e hkye hkrang la ai hkrum lu na she, shangun dat wu ai.
Karai Kasang a Kasha hpe kam sham ai wa gaw, tara dara ai n hkrum lu ai; n kam n sham ai wa chyawm gaw, Karai Kasang a Kasha Shingtai a mying ningsang hpe n kam n sham ai majaw, ya e pyi tara dara ai hkrum nga ai.
Ya hti ai gaw, Madu a Kabu Gara Shiga rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn